钦定古今图书集成/明伦汇编/官常典/第231卷 > 周必大
## 钦定古今图书集成/明伦汇编/官常典/第231卷 > 周必大

按《宋史》本传，“必大字子充，一字洪道，其先郑州管城
人。祖诜，宣和中倅庐陵，因家焉。父利建，太学博士。必
大少英特，父死，鞠于母家，母亲督课之。绍兴二十年，
第进士，授徽州户曹，中博学宏词科，教授建康府，除
太学录，召试馆职，高宗读其策曰：‘掌制手也’。”守秘书
省正字。馆职复召试自此始。兼国史院编修官，除监
察御史。孝宗践祚，除起居郎，直前奏事。上曰：“朕旧见
卿文，其以近作进。”上初御经筵，必大奏：“经筵非为分
章析句，欲从容访问，裨圣德，究治体。”先是，左右史久
不除，并记注壅积。必大请言动必书，兼修月进。迺命
必大兼编类圣政所详定官。又兼权中书舍人。侍经
筵。尝论边事，上以蜀为忧，对曰：“蜀民久困，愿诏抚谕，
事定宜宽其赋。”应诏上十事，皆切时弊。权给事中，缴
驳不辟权幸。翟婉容位官吏转行碍止法，争之力。上
曰：“意卿止能文，不谓刚正如此。”金索讲和时旧礼，必
大条奏请正敌国之名，金为之屈。曾觌、龙大渊得幸，
台谏交弹之，并迁知阁门事。必大与金安节不书黄，
且奏曰：“陛下于政府侍从，欲罢则罢，欲贬则贬，独于
二人委曲迁就，恐人言纷纷未止也。”明日，宣手诏，谓：
“给舍为人鼓扇太上时小事，安敢尔？”必大入谢曰：“审
尔，则是臣不以事太上者事陛下。”退待罪。上曰：“朕知
卿举职，但欲破朋党，明纪纲耳。”旬日申前命，必大格
不行，遂请祠去。久之，差知南剑州，改提点福建刑狱。
入对：愿诏中外举文武之才，区别所长为一籍，藏禁
中，备缓急之用。除秘书少监兼直学士院，兼领史职。
郑闻草必大制，上改窜其末，引汉宣帝事。必大因奏
曰：“陛下取汉宣帝之言，亲制赞书，明示好恶。臣观西
汉所谓社稷臣，乃鄙朴之周勃，少文之汲黯，不学之霍光，至于公孙弘、蔡义、韦贤，号曰儒者，而持禄保位，
故宣帝谓俗儒不达时宜，使宣帝知真儒，何至杂伯
哉？愿平心察之，不可有轻儒名。”上喜其精洽，欲与之
日夕论文。德寿加尊号，必大曰：“太上万寿，而绍兴未
议文，及近上表，用‘嗣皇帝为未安。按建炎遥拜徽宗
表，及唐宪宗上顺宗尊号册文，皆称皇帝’。”议遂定。赵
雄使金，赍国书，议受书礼，必大立具草，略谓：“尊卑分
定，或较等威，叔侄情亲，岂嫌坐起。”上褒之曰：“未尝谕
国书之意，而卿能道朕心中事，此大才也。”兼权兵部
侍郎。奏请重侍从以储将相，增台谏以广耳目，择监
司郡守以补郎官。寻权礼部侍郎兼直学士院、同修
国史、实录院同修撰。一日，诏同王之奇、陈良翰对选
德殿，袖出手诏，举唐太宗、魏徵问对，以在位久，功未
有成，治效优劣，苦不自觉，命必大等极陈当否。退而
条陈：“陛下练兵以图恢复而将数易，是用将之道未
至；择人以守郡国而守数易，是责实之方未尽。诸州
长吏，倏来忽去，婺州四年易守者五，平江四年易守
者四，甚至秀州一年而四易守，吏奸何由可察，民瘼
何由可苏？”上善其言，为革二弊：江湖旱，请捐南库钱
二十万代民输。上嘉之，兼侍讲兼中书舍人。未几，辞
直学士院，从之。张说再除签书枢密院，给事中莫济
封还录黄，必大奏曰：“昨举朝以为不可，陛下亦自知
其误而止之矣。曾未周岁，此命复出，贵戚预政，公私
两失，臣不敢具草。”上批：“王曮疾”速撰入。济、必大予宫
观，日下出国门。说露章荐济、必大。于是济除温州，必
大除建宁府。济被命即出，必大至丰城，称疾而归，济
闻之大悔。必大三请祠，以此名益重。久之，除敷文阁
待制兼侍读，兼权兵部侍郎兼直学士院。上劳之曰：
“卿不迎合，无附丽，朕所倚重。”除兵部侍郎，寻兼太子
詹事。奏言：“太宗储才为真宗、仁宗之用，仁宗储才为
治平、元祐之用。自章、蔡沮士气，卒致裔夷之祸。秦桧
忌刻，逐人才，流弊至今。愿陛下储才于闲暇之日。”上
日御球场，必大曰：“固知陛下不忘阅武，然太祖二百
年天下属在圣躬，愿自爱。”上改容曰：“卿言甚忠，得非
虞御橛之变乎？正以仇耻未雪，不欲自逸尔。”升兼侍
读，改吏部侍郎，除翰林学士。久雨，奏请减后宫给使，
宽浙郡积逋，命省部议优恤。内直宣引，论：“金星近前
星，武士击球，太子亦与，臣甚危之。”上俾语太子，必大
曰：“太子，人子也，陛下命以驱驰，臣安敢劝以违命？陛
下勿命之可也。”乞归，弗许。上欲召人与之分职，因问
吕祖谦能文否？对曰：“祖谦涵养久，知”典故，不但文字
之工。除礼部尚书兼翰林学士，进吏部兼承旨。诏礼
官议明堂典礼，必大定圜丘合宫互举之议。被旨撰
《选德殿记》及《皇朝文鉴序》。必大在翰林几六年，制命
温雅，周尽事情，为一时词臣之冠。或言其再入也，实
曾觌所荐，而必大不知。除参知政事，上曰：“执政于宰
相，固当和而不同。前此宰相议事，执政更无语，何也？”
必大曰：“大臣自应互相可否，自秦桧当国，执政不敢
措一辞，后遂以为当然。陛下虚心无我，大臣乃欲自
是乎？惟小事不敢有隐，则大事何由蔽欺？”上深然之。
久旱，手诏求言，宰相谓此诏一下，州郡皆乞振济，何
以应之？约必大同奏。必大曰：“上欲通下情，而吾侪阻
隔之，何以塞公论？”有介椒房之援求为郎者，上俾谕
给、舍缴驳，必大曰：“台谏、给舍与三省相维持，岂可谕
意不从？失体？从则坏法。命下之日，臣等自当执奏。”上
喜曰：“肯如此任怨耶？”必大曰：“当予而不予则有怨；不
当予而不予，何怨之有？”上曰：“此任责，非任怨也。”除知
枢密院，上曰：“每见宰相不能处之事，卿以数语决之。
三省本末，可辍卿也。”山阳旧屯军八千，雷世方乞止
差镇江一军五千。必大曰：“山阳控扼清河口，若今减
而后增，必致敌疑。扬州武锋军，本屯山阳者，不若岁
拨三千，与镇江五千同戍。”郭杲请移荆南军万二千
永屯襄阳，必大言：“襄阳固要地，江陵亦江北喉襟。”于
是留二千人。上谕以金既还上京，且分诸子出镇将
若何？必大言：“敌恫疑虚喝，正恐我先动，当镇之以静，
惟边将不可不精择。”拜枢密使，上曰：“若有边事，宣抚
使惟卿可，他人不能也。”上诸军升差籍，时点召一二
察能否，主帅悚激，无敢容私。刱诸军点试法，其在外，
解发而亲阅之。池州李忠孝自言正将二人不能开
弓，乞罢军。上曰：“此枢使措置之效也。”金州谋帅必大
曰：“与其私举，不若明扬令侍从管军荐举。”或传大石
林牙将加兵于金，忽鲁大王，分据上京，边臣结约夏
国，必大皆屏不省，劝上持重勿轻动。既而所传果妄。
上曰：“卿真有先见之明。”淳熙十四年二月，拜右丞相，
首奏：“今内外晏然，殆将二纪，此正可惧之时，当”思经
远之计，不可纷更，欲速秀州，乞减大军总制钱二万。
吏请勘当，必大曰：“此岂勘当时耶？”立蠲之封事，多言
大臣同异，必大曰：“各尽所见，归于一是，岂可尚同？陛
下复祖宗旧制，命三省覆奏而后行，正欲上下相维，
非止奉行文书也。”高宗升遐，议用显仁例，遣三使诣
金，必大谓今昔事殊，不当畏敌，曲徇止之。贺正使至或请权易淡黄袍御殿受书。必大执不可，遂为缟素
服就帷幄引见。十五年，思陵发引，援熙陵吕端故事
请行。乃摄太傅，为山陵使。明堂加恩，封济国公。十一
月，留身乞去，上奖劳再三，忽宣谕：“比年病倦，欲传位
太子，须卿且留。”必大言：“圣体康宁，止因孝思稍过，何
遽至倦勤？”上曰：“礼莫大于事宗庙，而孟飨多以病分
诣；孝莫重于执丧，而不得自至德寿宫，欲不退休得
乎？朕方以此委卿，必大泣而退。”十二月壬申，密赐绍
熙传位亲札。辛卯，命留身议定。二月壬戌，又命预草
诏，专以奉几筵、侍东朝为意。拜左丞相、许国公，参政
留正拜右丞相。壬子，上始以内禅意谕二府。二月辛
酉朔，降传位诏。翼日，上吉服御紫宸殿。必大奏：“陛下
巽位与子，盛典再见，度越千古。顾自今不得日侍天
颜。”因哽噎不能言。上亦泫然曰：“正赖卿等协赞新君。”
光宗问当世急务，奏用人、求言二事。三月，拜少保。益
国公李𪩘草《二相制》，抑扬不同，上召𪩘令帖麻改定。
既而斥𪩘予郡，必大求去，何澹为司业，久不迁，留正
奏选之，澹憾必大而德正，至是为谏长，遂首劾必大，
诏以观文殿大学士判潭州。澹论不已，遂以少保充
醴泉观使，判隆兴府，不赴。复除观文殿学士、判潭州，
复大观文。坐所举官以贿败，降荥阳郡公，复益国公，
改判隆兴，辞。除醴泉观使。宁宗即位，求直言，奏四事：
曰圣孝，曰敬天，曰崇俭，曰久任。庆元元年，三上表引
年，遂以少傅致仕。先是，布衣吕祖泰上书请诛韩𠈁
胄，逐陈自强，以必大代之。嘉泰元年，御史施康年劾
必大首唱伪徒，私植党与，诏降为少保。自庆元以后，
𠈁胄之党立伪学之名以禁锢君子，而必大与赵汝
愚、留正实指为罪首。二年，复少傅。四年，薨，年七十有
九。赠太师，谥文忠。宁宗题篆其墓碑曰“忠文耆德之
碑。”自号平园老叟，著书八十一种，有《平园集》二百卷。
尝建三忠堂于乡，谓欧阳文忠修、杨忠襄邦乂、胡忠
简铨皆庐陵人，必大平生所敬慕，为文记之，盖绝笔
也。一子：纶。